<classify> BENKI Kuu ya Tanzania BoT imezipiga faini ya Sh bilioni 1.88 benki tano nchini kwa kukiuka kanuni namba 17, 20 na 28 za sheria inayozuia utakatishaji wa fedha haramu ya mwaka 2012.Benki zilizopigwa faini hiyo ni benki ya African Banking Corporation Sh milioni 145, Equity Bank Tanzania Sh milioni 580, Benki ya IM Tanzania Sh milioni 655, Benki ya UBL Tanzania Sh milioni 325 na Benki ya Habib African Sh milioni 175.Kwa mujibu wa sheria ya mabenki kanuni ya 17.-1 inataka benki kutoa taarifa ndani ya saa 24 iwapo mapato yatokanayo na uhalifu, au kuunganishwa au yanayotumika katika kutenda au kuendeleza makosa ya uhalifu ambayo ni msingi wa utakatishaji wa fedha haramu yatapitishwa kwenye benki hiyo.Aidha, Kifungu b kinataka benki kuandaa taarifa ya muamala au muamala uliopendekezwa kwa mujibu wa kifungu kidogo cha 2, na kuwasilisha taarifa hiyo kwenye Kitengo cha Kudhibiti Biashara ya Fedha Haramu kwa njia yeyote salama kama itakavyoelekezwa na Kitengo cha Kudhibiti Biashara ya Fedha Haramu.Katika taarifa yake, BoT ilisema benki hizo zilishindwa kuhakiki taarifa za utambulisho wa wateja na kushindwa kuwasilisha taarifa ya miamala yenye kuleta mashaka katika Kitengo cha Kuzuia Fedha Haramu FIU. Mbali na faini hiyo benki hizo zitapaswa kuhakikisha zinarekebisha kasoro zilizobainika ndani ya kipindi cha miezi mitatu tangu kutolewa kwa adhabu hiyo.Benki hizo zimetakiwa kupitia upya taarifa za wateja wao na kuhakikisha kwamba zinakidhi matakwa ya kisheria na kanuni zilizopo za uhakiki wa utambulisho wa wateja KYC na kuwasilisha taarifa ya miamala yenye kuleta shaka ambayo ilitakiwa kuwasilishwa FIU.Pia kufanya tathmini ya ubora wa mifumo ya ndani ya kibenki na kuchukua hatua stahiki kuhakikisha mifumo hiyo ipo madhubuti kwa lengo la kukinga na kuhakikisha kwamba mapungufu hayo hayajirudii tena na kuwachukulia hatua stahili wafanyakazi wote waliohusika kufanikisha ufunguaji wa akaunti za amana kinyume na kanuni za kumtambua mteja KYC.  <topic>: KITAIFA 